Tuppa schnorra
Problems senza fin

Da Rafael Camenisch

Dar datti da tuttas sorts scolas en noss bel pajais. E per far curs ch'i dat uschiglio nagliur san ins anc adina ir tar la scola da club dal Migros. Ma sche gnanc lezza scola porscha il tschertgà, bun, alura han ins magari in problem. Cunzunt sch'ins è armà cun la curuna da la Miss Svizra, il fieuter cotschen u ina charta cun la medema colur.

Jesses! Ella sa gea gnanc endretg tudestg. Nunditg in'autra lingua svizra. Ed ella vesa gnanc or sc'ina Svizra ("Has vesì ses egls che èn bler memia lunsch in ord l'auter?"). Also na, quella Bianca Sissing è bain in scandal! I bastava ch'il Mister Svizra è in Jugo... Ma uss anc quest qua, quai va memia lunsch.

Ed ussa ch'el ha ruinà las finanzas da nossa bella patria avais legì?, ussa di el ch'el veglia passentar dapli temp en l'iert da sia dunna. Quel è bain in spinner! Vul el forsa laschar en ses vestgids grischs per far d'ortulan? E savais il meglier? Mes ami che lavura sco schurnalist a Berna ha detg ch'il Villiger na vulevi gnanc smetter ma cura ch'el haja detg al Deiss da cumprar orchideas per l'iert a Mexico da purs indigens ("Quai renda bler dapli da cumprar direct tar quels povers, alura san ins anc martgadar e smatgar il pretsch."), haja para bastà.

Ed ussa hai jau marveglias tge che capita. La finala han set, betg duas u trais, set (!) hexas da la Rumenia striunà il Meier. Bun, el ha magari laschà giugar memia ditg, ma el saveva gea betg savair che la Rumenia saja uschè tuppa dad anc survegnir in gol en la 95avla minuta. Ed il penalti nun è nagina discussiun, quai nun è stà in foul. Ma quai sa capitar a mintgin. E quellas hexas han ussa vairamain mess ina smaladicziun sin noss pover Urs! Jau hai gia adina detg ch'ins stoppia dar adatg da quels da l’ost.

Discurs da la maisa radunda.

En sasez na m'interessesch jau betg per las maisas radundas. Ed en sasez hai jau tut auters problems che da schliar problems da promis e politichers - per exempel il fatg che mes ex-club da ballape, Tavanasa, n'ha anc gudagnà nagin gieu, ch'jau na reussescha betg dad installar mes nov pledari grond sin il pc u il fatg ch'jau na chatt betg pli ils cudeschs da la biblioteca da la Scola chantunala (che nun èn mes) e che la bibliotecara m'ha gia telefonà - ma sch'i sto pia esser, qua mia proposta: La Sissing, il Villiger ed il Meier emigreschan en l'Antarctica, nua ch'i na dat naginas elecziuns da Miss; nagins ministers da finanzas e nagins gieus da ballape. Ma els na duessan betg emblidar da prender cun els insatgi dal Blick (il pli gugent il chauredactur) - jeu manegel be, insatge sto la glieud gea er leger.